Jens Rohde (V), 2003-12-17:
Det var efter anklagen om et eklatant løftebrud, som var åbenbart for enhver.
Men holdningen hos den daværende regering var, at det var befolkningen derude, der var for dum.
Den kunne ikke læse og havde ikke forstået noget som helst af det hele.
Den regering, som sidder i dag, handlede modsat, da anklager for det samme bredte sig i befolkningen, nemlig om løftebrud.
Regeringen skal have ros for, at den tør vise den åbenhed, at den tør vise, at den lytter, og at den tager folkets røst alvorligt.
Derfor var det fornuftigt ud fra de givne omstændigheder, at regeringen trak sit forslag tilbage.
Jeg bruger bevidst ordet grundlæggende, for man kan jo ikke afskære sig fra at handle, hvis f.eks. en dom eller andet måtte tilsige, at man skal gøre det.
Der kan jo faktisk også være tale om forbedringer af dagpengesystemet, og dem har regeringen jo rent faktisk leveret en række af.
Det glemmer
man måske lidt i debatten, men vi har jo indført en række nye frihedsgrader og valgmuligheder for a-kassernes medlemmer.
Adgangen til at oprette tværfaglige a-kasser og a-kasser, der kan optage både lønmodtagere og selvstændige, blev gennemført ved lovændring allerede i foråret 2002 med ikrafttræden 1. september 2002, og de er herefter etableret.
Efter lovændringen har en lønmodtager, der vil optages eller overflyttes, altid mindst syv a-kasser at vælge imellem, og en selvstændig har altid mindst fire a-kasser at vælge imellem; førhen var det to.
Ved lovændringen har vi således givet medlemmerne
væsentlig flere valgmuligheder og dermed større frihed til selv at vælge deres a-kasse.
Så er der den digitale tilmelding til AF.
Det er blevet
langt lettere at tilmelde sig AF på første ledighedsdag
, og det er jo det, man skal.
Der er også lediges mulighed for at vælge aktører i beskæftigelsesindsatsen.
Med forliget »Flere i arbejde« skal ledige kunne vælge mellem flere aktører, hvis enten Arbejdsformidlingen eller kommunen skønner, at flere aktører er næsten lige så effektive i forhold til at få den ledige i job.
Så er der også deltidsarbejde.
Det vil jeg endelig nævne, fordi valget af arbejdstid bør være et anliggende
mellem den enkelte lønmodtager og dennes arbejdsgiver.
Regeringen har altså indført en lang række valgmuligheder, nye frihedsbegreber i hele dagpengesystemet og i hele det her system, og det synes jeg regeringen skal have ros for.
At vi ikke har planer om grundlæggende ændringer, er jo så ikke ensbetydende med, at der ikke kan laves en reform. Men for det første mener vi, at det skal ses i en sammenhæng med andre velfærdskerneydelser, og derfor er det helt fornuftigt at putte det ind i den Velfærdskommission, som regeringen har nedsat.
For det andet skal det, som statsministeren også nævnte, ske efter en ordentlig drøftelse med den danske befolkning, så befolkningen ved, hvad det er, den går ind til. For det tredje mener vi i Venstre, at grundlæggende velfærdsreformer også på det her område skal være bredt funderet i det danske Folketing, og det er jo bl.a., fordi det er et forsikringsprincip.
Det, at der ikke skal være grundlæggende ændringer, og at vi ikke har nogen planer om det for nuværende, er så ikke ensbetydende med, at man ikke skal bekæmpe sort arbejde og svindel, og derfor vil vi gerne opfordre regeringen til at styrke indsatsen.
Sort arbejde og dagpengesvindel er både usolidarisk, er asocialt, betyder lavere reel beskæftigelse, og det giver også øget pres på skatteborgernes lommer.
Derfor skal jeg på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget tager statsministerens redegørelse til efterretning og konstaterer deraf, at regeringen ikke har planer om at komme med forslag til grundlæggende ændringer af dagpengesystemet.
Folketinget opfordrer på den baggrund regeringen til at forstærke indsatsen for at bekæmpe misbrug af dagpengesystemet og sort arbejde gennem politiets, Told og Skats, Arbejdsdirektoratets og kommunernes fælles aktioner.«